Il-Kunsill eżamina l-lista awtonoma tiegħu ta' dawk soġġetti għal miżuri restrittivi skont ir-reġim ta' sanzjonijiet kontra r-Repubblika Demokratika tal-Poplu tal-Korea (RDPK). Huwa kkonferma s-sanzjonijiet fis-seħħ, li jikkonsistu minn projbizzjoni fuq l-ivvjaġġar u ffriżar tal-assi, fuq l-individwi u l-entitajiet elenkati. L-individwi u l-entitajiet elenkati huma taħt sanzjonijiet talli kkontribwew għall-programmi tar-RDPK relatati mal-armi nukleari, mal-missili ballistiċi jew ma' armi oħra tal-qerda massiva jew għal evażjoni ta' sanzjonijiet. L-għadd totali ta' persuni elenkati b'mod awtonomu mill-UE huwa ta' 57. Barra minn hekk, l-UE ffriżat l-assi ta' 9 entitajiet bħala parti mir-reġim ta' sanzjonijiet tagħha stess. Ittrasponiet ukoll ir-riżoluzzjonijiet kollha rilevanti tal-Kunsill tas-Sigurtà tan-NU, li jimponu sanzjonijiet fuq 80 persuna u 75 entità attwalment elenkati min-NU. Is-sanzjonijiet tal-UE kontra r-RDPK huma l-iktar ħarxa kontra kwalunkwe pajjiż . Is-sanzjonijiet ġew adottati b'reazzjoni għall-attivitajiet ta' żvilupp ta' armi nukleari u missili ballistiċi tar-RDPK, li jiksru għadd ta' riżoluzzjonijiet tal-KSNU. L-UE mhux biss tittrasponi s-sanzjonijiet imposti min-NU iżda għandha wkoll ir-reġim awtonomu ta' sanzjonijiet tagħha kontra r-RDPK, li jikkomplementa u jsaħħaħ is-sanzjonijiet adottati min-NU. L-UE kemm-il darba esprimiet il-konvinzjoni soda tagħha li l-paċi dejjiema u denuklearizzazzjoni tal-Peniżola Koreana għandhom jinkisbu b'mezzi paċifiċi, u li l-proċess diplomatiku għandu jitkompla bħala l-unika triq biex jintlaħaq dak l-għan. L-għan aħħari, l-istess għall-komunità internazzjonali kollha kemm hi u kif espress mill-Kunsill tas-Sigurtà tan-Nazzjonijiet Uniti, jibqa' d- denuklearizzazzjoni sħiħa, verifikabbli u irriversibbli tal-Peniżola Koreana Din id-deċiżjoni ġiet adottata mill-Kunsill Affarijiet Barranin, wara l-eżami annwali tas-sanzjonijiet. L‐atti legali ser jiġu ppubblikati fil‐Ġurnal Uffiċjali tas‐16 ta' Lulju 2019. Miżuri restrittivi tal-UE kontra l-Korea ta' Fuq Relazzjonijiet UE-Repubblika Demokratika tal-Poplu tal-Korea (RDPK), skeda informattiva Ara l-paġna tal-laqgħa